DSGT เผย North Haven Private เตรียมทำคำเสนอซื้อหุ้นในราคา 5 บ./หุ้น
DSGT เผย North Haven Private Equity Asia Angel Company Limited เตรียมทำคำเสนอซื้อหุ้นในราคาหุ้นละ 5 บ. ช่วงวันที่ 6 ก.ย.-10 ต.ค.นี้
5 ก.ย. 2559

บริษัท ดีเอสจี อินเตอร์เนชั่นแนล (ประเทศไทย) จำกัด (มหาชน) หรือ DSGT เปิดเผยว่า บริษัทแจ้งเรื่องการทำคำเสนอซื้อหลักทรัพย์ โดย North Haven Private Equity Asia Angel Company Limited ระยะเวลาทำคำเสนอซื้อทั้งหมดของ DSGT โดยสมัครใจแบบมีเงื่อนไข (Voluntary Offer) ในราคาหุ้นละ 5 บาท ช่วงวันที่ 6 ก.ย.-10 ต.ค.59 ภายใต้เงื่อนไขที่ผู้ทำคำเสนอซื้อจะยกเลิกทำคำเสนอซื้อหลักทรัพย์หากเมื่อสิ้นสุดระยะเวลาแล้วมีผู้เสนอขายหุ้นจำนวนน้อยกว่า 295,613,636 หุ้น หรือคิดเป็น 23.46% ของจำนวนสิทธิออกเสียงทั้งหมด
โดยผู้ทำคำเสนอซื้อจะถือหุ้นอย่างน้อย 23.46% ถึงประมาณไม่เกิน 33.46% ของหุ้นที่ออกและชำระแล้วทั้งหมดของ DSGT ด้วยเหตุนี้ ผู้ทำคำเสนอซื้ออาจเสนอให้คณะกรรมการบริษัทของ DSGT พิจารณาและเสนอต่อที่ประชุมผู้ถือหุ้นให้มีการเพิกถอนหลักทรัพย์จดทะเบียนของบริษัทจากตลาดหลักทรัพย์แห่งประเทศไทยภายใน 12 เดือนนับจากสิ้นสุดระยะเวลาการทำคำเสนอซื้อ
อย่างไรก็ดี การเพิกถอนหลักทรัพย์จดทะเบียนใดๆ ขึ้นอยู่กับกลยุทธ์ระยะยาวของบริษัทและต้องอาศัยความเห็นชอบจากคณะกรรมการและผู้ถือหุ้นของบริษัทรวมถึงความเห็นชอบอื่นใดที่กฎหมายหรือกฎระเบียบที่ใช้บังคับในระยะเวลาดังกล่าว
ทั้งนี้ DSGT มีทุนจดทะเบียนจำนวน 1,259,999,988 บาท เป็นหุ้นสามัญจำนวน 1,259,999,988 หุ้น มูลค่าหุ้นที่ตราไว้หุ้นละ 1 บาท DSGT มีทุนชำระแล้วจำนวน 1,259,999,795 บาท แบ่งออกเป็นหุ้นสามัญจำนวน 1,259,999,795 หุ้น มูลค่าหุ้นที่ตราไว้หุ้นละ 1 บาท